b'\n_START_ARTICLE_\nCenter Hermana Poto\xc4\x8dnika Noordunga\n_START_PARAGRAPH_\nCenter vesoljskih tehnologij Hermana Poto\xc4\x8dnika Noordunga je sede\xc5\xbe istoimenskega zavoda, ki se ukvarja s \xc2\xbbkulturalizacijo vesolja\xc2\xab\xc2\xa0ter osrednji kulturni prostor v Vitanju, od koder izvira dru\xc5\xbeina pionirja vesoljskih tehnologij\xc2\xa0Hermana Poto\xc4\x8dnika Noordunga.\n_START_SECTION_\nZgodovina\n_START_PARAGRAPH_\nStavba je bila uradno odprta 6. septembra 2012. Na njej so nastopili \xc4\x8dlani \xc5\xa1vicarskega umetni\xc5\xa1kega kolektiva Cod.Act s svojo umetnino Pendulum Choir. Ob dogodku je obiskovalce otvoritve z Mednarodne vesoljske postaje (MVP) preko video povezave pozdravil kozmonavt Jurij Malen\xc4\x8denko._NEWLINE_Od septembra 2012 do konca avgusta 2013 so bili v okviru razstave o Poto\xc4\x8dniku razstavljeni muzeali\xc4\x8dni original prvega satelita,\xc2\xa0Sputnika 1, ter originalni vesoljski obleki Sokol-KV2 in Orlan M (Orel) iz Zvezdnega mesta v Rusiji._NEWLINE_Od oktobra 2013 do konca avgusta 2014 je, prav tako v okviru razstave o Poto\xc4\x8dniku, odprta razstava Voyager/Dr. Mavreti\xc4\x8d. Njen osrednji predmet, ki je prvi\xc4\x8d predstavljen svetovni javnosti, je originalni nadomestni instrument za meritve Son\xc4\x8deve plazme PLS (projekt NASA in MIT Boston). Vodilni konstruktor PLS je bil in\xc5\xbeenir slovenskega rodu, dr. Anton Mavreti\xc4\x8d.\n_START_SECTION_\nZgradba\n_START_PARAGRAPH_\nArhitekturna zasnova stavbe centra je delo arhitekturnih birojev Bevk-Perovi\xc4\x87, Dekleva-Gregori\xc4\x8d, Ofis ter Sadar+Vuga in izhaja iz na\xc4\x8drta bivalnega kolesa, dela prve geostacionarne vesoljske postaje, kakor je opisana v Poto\xc4\x8dnikovi knjigi Problem vo\xc5\xbenje po vesolju - raketni motor. Stavba je monolitna betonska zgradba, ki sestoji iz dveh nizkih valjev. Dinamika med njima ustvarja vtis lebdenja in vrtenja. Osrednji razstavni prostor obkro\xc5\xbea glavno, okroglo dvorano, ki se z gornjimi raziskovalnimi prostori povezuje skozi okroglo odprtino med obema prostoroma. Avtorji so s tem \xc5\xbeeleli poudariti interakcijo med programom lokalne skupnosti in znanstvenim programom KSEVT. Glavno kro\xc5\xbeno dvorano z obeh strani obdaja polkro\xc5\xbena klan\xc4\x8dina, ki predstavlja osrednji razstavni prostor. Na vrhu klan\xc4\x8dine je prehod v manj\xc5\xa1i valj stavbe \xe2\x80\x93 v prvo nadstropje, ki je namenjeno \xc5\xa1tudijskim in raziskovalnim potrebam ter knji\xc5\xbenici oz. zbirki Zakladi modernosti._NEWLINE_Avtorji zgradbe so prejeli Ple\xc4\x8dnikovo nagrado za arhitekturo 2013, Zlati svin\xc4\x8dnik 2013 in nagrado Trend 2012. Arhitektura centra je bila nominirana za Evropsko nagrado Mies van der Rohe za najbolj\xc5\xa1o sodobno arhitekturo.\n_START_SECTION_\nProgram\n_START_PARAGRAPH_\nCenter vesoljskih tehnologij Hermana Poto\xc4\x8dnika Noordunga kot zavod glavnino svojega delovanja posve\xc4\x8da raziskavam in razvijanju programov kulturalizacije vesolja. Kompozitne misije, ki povezujejo znanost in umetnost s poudarkom na humanisti\xc4\x8dni znanosti in sodobni umetnosti, potekajo v obliki konferenc, delavnic in v prihodnosti reziden\xc4\x8dnega programa za mlade umetnike in znanstvenike. Glavni namen njihove dejavnosti je razvijati kulturne aplikacije za obstoje\xc4\x8de vesoljske programe. Center opravlja tudi muzejsko in razstavno dejavnost, ki se zgodovinsko in medkulturno ukvarja z raziskavami vesolja, zalo\xc5\xbeni\xc5\xa1ke in izobra\xc5\xbeevalne dejavnosti ter vodi produkcijo razstav in dogodkov. Tretja glavna dejavnost centra so ve\xc4\x8dpredstavnostni izobra\xc5\xbeevalni programi za osnovne in srednje \xc5\xa1ole._NEWLINE_Krovne institucije, ki sodelujejo s centrom v Sloveniji, so Znanstvenoraziskovalni center Slovenske akademije znanosti in umetnosti, Slovenska znanstvena fundacija in Slovenska matica.'